VEGA præsenterer

**Ceremonielle synth-udladninger fra fremadstormende IRAH**

*Danske IRAH skaber med deres sfæriske synth-pop eftertænksomme, åndelige forløsninger. Den 7. oktober kan du opleve, hvordan IRAH indkapsler Lille VEGA i åndelige mantraer.*

IRAH udgav sidste år deres anmelderroste ep *Into Dimensions*, der spredte bandets popularitet som en steppebrand og resulterede i en række Danmarksturneer som support for bl.a. Blaue Blume, Liss, Kentaur. Plus duoen var en del af VEGAs udvalgte 2017. Siden er det gået stærkt for IRAH og i starten af 2018 udgiver de deres debutalbum.

Den Københavner-baserede duo bestående af sangerinden Stine Grøn og pianist Adi Zukanovic spiller alternativ pop inspireret af alt fra traditionel ceremoniel musik til moderne melodisk sangskrivning. Bandet tager lytteren med ind i et sfærisk univers af insisterende trommebeats og atmosfæriske synthflader. Sangerinden Stine Grøn behandler på elegant vis emner som kærlighed og menneskets plads i universet med sin smukke, krystalklare vokal.

*Into Dimensions* blev indspillet under helt særlige rammer i det gamle, stemningsfulde Funkhaus Berlin. Det er den tidligere østtyske statsradiofoni, der i dag huser en masse lydstudier. Stine Grøn fortæller:

*”Stedet var i gang med at blive renoveret, hvilket betød, at vi var de eneste, der var der. Det var en ekstremt stemningsfuld oplevelse, som var vi rejst ind i en anden tid. Udenfor blomstrede sommeren. Det var magisk at indspille musik i de omgivelser”.*

Stine Grøns smukke vokal er altid i fokus, men der er en magisk intuitiv interaktion mellem synth, trommer og vokal, som gøre deres intense, fyldige lyd ganske særlig. Bandet finder kreative kraft i deres åndelige bevidsthed. Deres musik har en helt unik evne til både at skabe en følelse af sammenhold med publikum, samt en følelse af at være en del af noget større.

**Fakta om koncerten**IRAH  
Lørdag den 7. oktober, 2017 kl 21.00  
Lille VEGA, Enghavevej 40, 1674 København V  
Billetpris 165 kr. + gebyr  
Billetsalget starter i dag via vega.dk og Ticketmaster